Sixto Cortina (Traducción)
Una decena d'ediciones facsimilares de códices bíblicos medievales, ente los que rescamplen los manuscritos del Comentariu al Apocalipsis, de Beatu de Llébana, y d'otres biblies hispániques, formen parte de la esposición que quedó inaugurada va unos díes nel Muséu Arqueolóxicu d'Asturies.
L'amuesa, titulada "La cultura bíblica nel Reinu d'Asturies a lo llargo de los sieglos VIII a X", va permanecer abierta al públicu hasta'l 16 de xunu y foi frutu de la collaboración ente'l muséu y la Biblioteca de la Universidá d'Uviéu, dueña de los facsímiles. El comisariáu de la muestra cuerre al cargu del arqueólogu César García de Castro y de la bibliotecaria de la institución académica, María José Ferrer.
Amás de los facsímiles, el públicu va poder conocer tamién los materiales y les ferramientes manuales coles que s'ellaboraben los códices medievales, apurríos pol monesteriu de San Pelayo d'Uviéu. Nel restu de les vitrines enséñense los facsímiles de Comentarios al Apocalipsis, que daten de los sieglos X y XI , dos facsímiles de biblies de los sieglos IX y X, y la reproducción d'un pregón pascual del sieglu XI.
La esposición fíxose al empar de les xornaes científiques que s'entamaron y que comparten títulu cola muestra. Dos sesiones de trabayu nes que se ufiertaron cuatro conferencies sobre aspeutos rellacionaos cola cultura bíblica, "col propósitu d'averar esta temática a la sociedá", espliquen los organizadores.